SL Uradni list Evropske unije C 54/1

MNENJE KOMISIJE

z dne 22. februarja 2013

o načrtu za odlaganje radioaktivnih odpadkov zaradi razgradnje raziskovalnih reaktorjev Studsvik R2 in R2-0 v Nyköpingu na Švedskem

(Besedilo v švedskem jeziku je edino verodostojno)

2013/C 54/01

Spodnja ocena je izvedena v skladu z določbami Pogodbe Euratom brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznostmi, ki izhajajo iz nje in sekundarne zakonodaje (1).

Evropska komisija je 19. septembra 2012 v skladu s členom 37 Pogodbe Euratom od švedske vlade prejela splošne podatke o načrtu za odlaganje radioaktivnih odpadkov, nastalih ob razgradnji raziskovalnih reaktorjev Studsvik R2 in R2-0.

Na podlagi teh podatkov in dodatnih informacij, ki jih je Komisija zahtevala 9. oktobra 2012 in so jih švedski organi predložili 16. novembra 2012, ter po posvetovanju s skupino izvedencev je Komisija oblikovala naslednje mnenje:

1. Razdalja med območjem Studsvik in najbližjo mejo z drugo državo članico, tj. Finsko, je 200 km. Estonija in Latvija sta naslednji najbližji državi članici in njuni meji sta oddaljeni približno 265 km. Do meje sosednje države Norveške je približno 320 km.

2. Med običajnim potekom razgradnje ni verjetno, da bi odvajanje tekočih in plinastih radioaktivnih izpustov povzročalo izpostavljenost prebivalstva v drugi državi članici ali sosednji tretji državi, ki bi bila pomembna z zdravstvenega vidika.

3. Trdni radioaktivni odpadki bodo shranjeni na samem območju, dokler vlada ne sprejme odločitve o izbiri dolgoročnega odlagališča. Trdni neradioaktivni odpadki ali odpadne snovi, ki ustrezajo ravni opustitve nadzora, bodo izvzeti iz regulativnega nadzora in odstranjeni kot običajni odpadki ali ponovno uporabljeni ali reciklirani. To bo opravljeno v skladu z merili temeljnih varnostnih standardov (Direktiva 96/29/Euratom).

4. V primeru nenačrtovanih radioaktivnih izpustov, ki bi lahko sledili nesreči vrste in razsežnosti, predvidene v splošnih podatkih, odmerki, ki bi jim lahko bilo izpostavljeno prebivalstvo druge države članice ali sosednje tretje države, ne bi dosegli ravni, ki bi bila pomembna z zdravstvenega vidika.

Komisija zato meni, da izvajanje načrta za odlaganje radioaktivnih odpadkov v kateri koli obliki, nastalih zaradi razgradnje raziskovalnih reaktorjev Studsvik R2 in R2-0 v Nyköpingu na Švedskem tako med običajnim postopkom kot tudi v primeru nesreče, ki bi bila take vrste in razsežnosti, kot je navedeno v splošnih podatkih, ne bo povzročilo radioaktivne kontaminacije vode, prsti ali ozračja druge države članice, ki bi bila pomembna z zdravstvenega vidika.

V Bruslju, 22. februarja 2013 Za Komisijo Günther OETTINGER Član Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem bi Komisija rada opozorila na določbe Direktive 2011/92/EU o presoji vplivov nekaterih javnih in zasebnih projektov na okolje, Direktive 2001/42/ES o presoji vplivov nekaterih načrtov in programov na okolje kot tudi določbe Direktive 92/43/EGS o ohranjanju naravnih habitatov ter prosto živečih živalskih in rastlinskih vrst in Direktive 2000/60/ES o določitvi okvira za ukrepe Skupnosti na področju vodne politike.